মাসাদা
মাসাদা (হিব্রু: מְצָדָה məṣādā, "দুর্গ"; আরবি: جبل مسعدة) হলো দক্ষিণ ইজরায়েলের একটি প্রাচীন দুর্গ যা একটি বিচ্ছিন্ন শিলার মালভূমির চূড়ায় অবস্থিত। এটি যিহূদীয় মরুভূমি (Judean) এর পূর্ব প্রান্তে অবস্থিত এবং আরাদের ২০ কিলোমিটার (১২ মাইল) পূর্বে মৃত সাগরের দিকে তাকিয়ে আছে। হেরোদ দ্য গ্রেট এই পর্বতে নিজের জন্য দুটি প্রাসাদ নির্মাণ করেছিলেন এবং খ্রিস্টপূর্ব ৩৭ থেকে ৩১ অব্দের মধ্যে মাসাদাকে সুরক্ষিত করেছিলেন। ইতিহাসবিদ জোসেফাসের মতে, ৭৩ থেকে ৭৪ খ্রিস্টাব্দে রোমান সৈন্যদের দ্বারা মাসাদার অবরোধ, প্রথম ইহুদি-রোমান যুদ্ধের শেষে, ৯৬০ জন সিকারি (Sicarii) বিদ্রোহীর আত্মহত্যায় পরিসমাপ্ত হয়। এরা সেখানে আত্মগোপন করেছিল। তবে, গণআত্মহত্যার ঘটনার সাথে প্রাসঙ্গিক প্রত্নতাত্ত্বিক প্রমাণগুলি—সন্দেহজনক এবং কিছু পণ্ডিতদের দ্বারা সম্পূর্ণরূপে প্রত্যাখ্যাত। মাসাদা ইজরায়েলের সবচেয়ে জনপ্রিয় পর্যটন স্থানগুলির মধ্যে একটি। ২০০৫ থেকে ২০০৭ এবং ২০০৯ থেকে ২০১২ সালের মধ্যে, জেরুজালেম বাইবেল চিড়িয়াখানার পরে এটি দ্বিতীয় সর্বাধিক জনপ্রিয় পর্যটন স্থান ছিল। এই স্থানটি প্রতি বছর প্রায় ৭৫০,০০০ পর্যটককে আকর্ষণ করে।